מעלה - בית הספר לקולנוע ולטלוויזיה

מעלה - בית הספר לקולנוע ולטלוויזיה - הוא בית ספר לקולנוע הממוקם במרכז העיר ירושלים. הוא הוקם בשנת 1989, ומאז מכשיר יוצרי קולנוע, במאים ותסריטאים לתעשיית הקולנוע והטלוויזיה. כיום הוא בית הספר לקולנוע היחיד בישראל שסרטיו הגיעו לגמר תחרות פרס BAFTA הבריטי לקולנוע - והוא אף זכה בפרס הראשון. מעלה בית הספר שוכן במבנה אבן בן 100 שנה המיועד לשימור ברחוב שבטי ישראל בשכונת מוסררה. מנהלת בית הספר, מאז 2001, היא נטע אריאל. המנהל האקדמי הוא הבמאי והתסריטאי עמרי לוי. בית הספר הירושלמי הוקם על ידי עמותת מעלה, במטרה לתת מקום על המסך לקולות נוספים בחברה הישראלית, מתוך צורך שהתעורר בקרב הציבור הדתי לאומי לעסוק במקצועות התקשורת והקולנוע. בשנת 1995 עבר בית ספר מעלה לבניין אייקוני בגבול שכונת מוסררה, בבניין זה שכן גם משרדו הראשון של דוד בן-גוריון. משנת 2017 נקרא בית הספר על שם אורי אליצור שהיה ממקימיו. מדי שנה מופקים בו סרטי גמר קצרים אשר משתתפים בעשרות פסטיבלי קולנוע בכל רחבי העולם. בוגריו יצרו את הסדרות המצליחות: אסירות, שבאבניקים (סדרת טלוויזיה), שטיסל, סרוגים (סדרת טלוויזיה), ועוד. 2 מבוגרות בית הספר הקימו את פסטיבל סרטי הנשים ירושלים אשר מתקיים מדי שנה בסינמטק ירושלים. מאז הקמתו לומדים בו דתיים וחילוניים יחדיו, והופקו בו מאות סרטים עלילתיים ודוקומנטריים, אשר עוסקים לרוב בנושאים הקשורים לעולם האקטואליה היהודי והישראלי, לעיתים קרובות תוך נגיעה בנושאים ביקורתיים ושנויים במחלוקת. הדיון בנושאים רגישים בסרטי בית הספר הוביל לא פעם לסערות ודיונים פנימיים. כך למשל בעקבות הסרט העלילתי "ואהבת" של חיים אלבום, אשר מציג את סוגיית ההומוסקסואלים הדתיים בישראל. במהלך מגפת הקורונה וסגירת שערי השמיים, יזם בית ספר מעלה סדרת מפגשי זום חודשית עם בכירי תעשיית הקולנוע הפתוחה לקהל הרחב. בסדרה השתתפו דייוויד שור (האוס), איילת זורר, הבמאי הסורי הגולה מנו חליל, רון לשם, דייוויד סאקס (משפחת סימפסון), הווארד גורדון (תיקים באפילה), דייוויד מאמט ועוד. בשנת 2022 זכה סרט הגמר של מעלה 'ילדה מס' 60427' בבימויה של שולמית ליפשיץ ואוריאל ברקוביץ', במקום הראשון בתחרות פרסי הבאפטא של האקדמיה הבריטית לאומנויות הקולנוע והטלוויזיה, ובכך הפך לבית הספר לקולנוע הישראלי היחיד שהגיע למעמד זה. בבית הספר שני מסלולי לימוד: המסלול לבימוי והפקה - ארבע שנות לימוד, שלושה ימים בשבוע. הלימודים כוללים קורסים עיוניים אקדמיים, קורסים מעשיים בכל מקצועות הקולנוע, חונכויות אישיות וסדנאות אומן. הסטודנטים יוצרים מדי שנה תרגילים, סרטים קצרים וסרטי גמר, עלילתיים ותיעודיים. מחלקת הפסטיבלים מפיצה את הסרטים למאות פסטיבלים לקולנוע בישראל ובעולם. המסלול לתסריטאות - שנתיים, יום בשבוע. הלימודים כוללים קורסים מעשיים ביסודות הכתיבה, כתיבת תסריטים לסרטים קצרים וארוכים ולסדרות טלוויזיה. כל סטודנט מסיים את הלימודים עם תסריט לסרט קצר, סינופסיס לפיצ'ר (סרט קולנוע באורך מלא), והצעה לסדרת טלוויזיה. בתום השנה השנייה נערך פיצ' של התסריטים לפני נציגי ערוצי השידור, מנהלי קרנות הקולנוע ומפיקים בכירים בתעשייה. בנוסף, קיים מסלול מיוחד לנשים חרדיות שנקרא 'מעלה - השלוחה החרדית' - 2 שנות לימוד יום בשבוע, הלימודים, לנשים בלבד, כוללים את מקצועות היסוד של הקולנוע והכשרה מעשית, כולל הכשרה מקצועית ביצירת תוכן וידאו תדמיתי ופרסומי. במעלה קיים מרכז לווידאו-תרפיה המסייע לקבוצות שונות, כגון: נפגעי הלם וחרדה מפעולות טרור, משפחות שכולות, נוער בסיכון, וחיילים משוחררים הסובלים מפוסט-טראומה. כמו כן, מארח בית הספר קבוצות תלמידים מהארץ ומחוץ לה, כמו תגלית ומסע, הבאים ללמוד על הקונפליקטים של החברה הישראלית דרך צפייה בסרטים. מדיה וקבצים בנושא מעלה - בית הספר לקולנוע ולטלוויזיה בוויקישיתוף אתר האינטרנט הרשמי של מעלה - בית הספר לקולנוע ולטלוויזיה "מעלה - בית הספר לקולנוע ולטלוויזיה", במסד הנתונים הקולנועיים IMDb (באנגלית) דאוס אקס מכינה - מגזין הקולנוע של מעלה תחושת הבטן והאמת האמנותית, פרופ' דב לנדאו קרני אלדד, בבית הספר הדתי לקולנוע "מעלה" תמצאו כיפות סרוגות שלא הכרתם, באתר הארץ, 11 בדצמבר 2009 עינת ברזילי, מעלה, מעלה: 20 שנים לביה"ס לקולנוע מעלה, באתר nrg‏, 26 בדצמבר 2009 חננאל רוזנברג וציפי קלר, ‏סרטי מעלה - קולקציית 2013, באתר כיפה, 30 בדצמבר 2012 מתן שירם, ‏דיאלוג מהסרטים: חילונים ודתיים משלבים כוחות בבית ספר לקולנוע הירושלמי, באתר גלובס, 30 בינואר 2014 מעלה - בית הספר לתקשורת ולאומנויות הטלוויזיה והקולנוע (ירושלים), דף שער בספרייה הלאומית ועדת הכנסת לקידום מעמד האישה ולשוויון מגדרי, דיווח לפי תקנות למניעת הטרדה מינית, יולי 2020 Yugo BAFTA Student Awards, Finalists announced for the 2022 Yugo BAFTA Student Awards, BAFTA, ‏14 June 2022 https://www.inn.co.il/news/325021 יואב פרידמן, המנצח של "מעלה": סרט על אהבה הומוסקסואלית, באתר ynet, 26 בנובמבר 2007 שש עם ערד ניר, המנהל האקדמי של מעלה בראיון על ההישג הקולנועי הישראלי הגדול, באתר יוטיוב, ‏24/7/22